S pornografijo zoper cenzuro

Jutri ob 20. uri bo v ljubljanskem Kinu Šiška na ogled zanimiv dokumentarec, ki govori o skupini upornikov, ki so se cenzuri zoperstavili s pornografijo. V dokumentarcu se pojavi tako porno ustvarjalec Lasse Braun oziroma Alberto Ferro, ki je zaslovel s serijo desetminutnih trdoerotičnih kratkih filmov, kot tudi Cicciolina oziroma Ilona Staller, ki je bila celo izvoljena v italijanski parlament.

Cicciolina je leta 1978 poskrbela za zgodovinski dogodek, ko je na italijanski nacionalni televiziji razkrila svoji dojki. Foto: Vir: Wikipedia

LJUBLJANA >Režiser Carmine Amoroso osvetli zelo turbulentno obdobje generacije, ki se je v bran svobodi govora in seksualni svobodi borila proti čistunstvu in cenzuri. Od Italije, Danske in Francije do Kalifornije, film sledi skupini upornikov, ki so prek pornografije začeli boj proti cenzuri.

Alberto Ferro, ki je bil rojen v milanski aristokratski družini, naj bi postal diplomat, a njegova kariera je ubrala popolnoma drugačno pot. Kot rečeno je zaslovel v 60. letih s kratkimi trdoerotičnimi filmi, ki so jih distribuirali v ZDA v tako imenovanih “peep showih”, šel pa je tako daleč, da je svoje porno miniature predvajal celo v frankistični Španiji.

V dokumentarcu odmerijo prostor tudi fotografu in mojstru transgresije Riccardu Schicchiju, ki je bil v 70. in 80. letih zelo povezan z Ilono Staller. Spoznala sta se na začetku 70. letih v sklopu radijske oddaje Voulez-vous coucher avec moi?, kjer sta rušila številne tabuje v povezavi s seksualnostjo, v tem času se je Stallerjeva tudi preimenovala v Cicciolino. V začetku 80. let sta skupaj ustanovila podjetje, s katerim sta producirala prvi pornografski film Ciccioline Rdeči telefon.

Dokumentarec prikazuje sicer tudi številne druge protagoniste, kot sta feministična porno režiserka Giuliana Gamba in pisateljica Lidia Ravera ter še mnoge druge.

BP